Sjumannsrugby

Sjumannsrugby (engelsk: Rugby sevens eller engelsk: Sevens) er en variant av rugby der hvert lag har syv spillere. Både rugby league og rugby union har syvmannsvarianter, men rugby union-varianten er vanligere og det er den som omtales i artikkelen.  Varianten oppstod i Melrose i Skottland i 1883. Sporten har vært med i Samveldelekene siden 1998, og er OL-gren fra og med Sommer-OL 2016..  


== Oversikt ==

Sjumannsrugby hører til under det internasjonale rugbyforbundet og har stort sett de samme reglene som rugby union med noen unntak.  Banen det spilles på er den samme, men det spilles bare to omganger av sju minutter med ett minutts pause.  Finalen i en turnering spilles ofte med 10-minutters omganger med to minutters pause.  Poeng skåres på samme måte som i rugby, men det blir ofte skåret flere poeng siden det er færre forsvarere på lagene.  Turneringer arrangeres ofte i løpet av én dag eller én helg siden kampene er så korte.
En av de mest populære turneringene er Hongkong Sevens som arrangeres i Hongkong hvert år i mars eller april.  Per 2016 er det Fiji som har vunnet turneringen flest ganger.


== Regelverk ==


=== Banen ===
Sevens spilles på en standard bane fra rugby union.  Den er 100 meter lang og 70 meter bred.  Det er samme målstenger som i rugby union.


=== Lag og posisjoner ===

Lagene har tre forwards og fire backer.  En scrum består av tre spillere hvert lag.

Blått: Forwards
1 - Prop
2 - Prop
4 - Hooker
Rødt: Backs
3 - Scrum half
5 - Fly-half
6 - Centre
7 - Winger/fullback


=== Variasjon fra 15 ===
Det er flere variasjoner som gjelder for sevens, mest for å få høyere tempo i spillet og kompensere for at det bare er sju spillere.  De viktigste endringene fra 15- manns rugby er som følger:

Sju spillere på hvert lag (i stedet for 15)
Fem innbyttere med fem tillatte bytter (i stedet for sju og sju)
Omganger på sju minutter hver med 10 minutters omganger i finaler (i stedet for 40 minutter)
Ett eller to minutters pause (i stedet for 15)
Kamper som ender uavgjort går til sudden death i fem-minutters omganger
Alle conversions må utføres ved drop-kick (i stedet for å plassere ballen i en holder)
Conversions må tas i løpet av 30 sekunder (i stedet for 60)
Tre spillere deltar i scrum (i stedet for åtte)
Avspark: laget som har skåret sparker ballen til det andre laget (i stedet for å motta ballen)
Gult kort: spilleren får en to minutters suspensjon (i stedet for 10)
Fordel for et lag under spill skjer hurtigere og fordel går fortere over
I større turneringer er det flere dommere under kampen for å dømme conversions for å spare tid at linjedommerne skal løpe bak mållinjen


== Historie ==


=== Oppstart i Skottland ===

Sporten ble skapt av Ned Haig og David Sanderson i Melrose, Skottland i 1883. Haig og Sanderson var begge slaktere og spilte for det lokale rugbylaget Melrose RFC. Den første kampen ble spilt på Greenyards i Melrose.Sevens var populær i Sør-Skottland på grensen til England, men det var først på 1920- og 1930-tallet at det spredte seg til andre områder.  Den første sevens-turneringen utenfor Skottland ble arrangert i Nordøst-England i 1921.  De samme året arrangerte Buenos Aires Football Club en sevens turnering i Argentina.I 1926 startet turneringen Middlesex Sevens opp.  Det var den største turneringen for klubblag i England og holdt på fram til 2011 da Premiership Rugby 7s Series ble startet og de beste lagene gikk over til den nye turneringen.
Den første offisielle turneringen for landslag ble arrangert i 1973 på Murrayfield Stadium i Skottland.


=== Hongkong Sevens ===
Hongkong Sevens ble arrangert for første gang i 1976.  Turneringen hadde en stor innflytelse på moderne rugby og var en av de første rugby union turneringene som hadde en hovedsponsor (rugby union var amatør-idrett på den tiden).  Det var også et av de første arrangementene med deltagere fra flere verdensdeler inntil VM ble startet i 1987.


=== Internasjonal utvikling ===
Rugby World Cup Sevens ble lansert i 1993 for menn og 2009 for kvinner.  Det har blitt arrangert hvert fjerde år, men det blir forskjøvet ett år etter 2013-arrangementet og det neste blir da i 2018 med de neste arrangementene hvert fjerde år.
De tre mest kjente turneringene for landslag er Hongkong Sevens, Wellington Sevens og Dubai Sevens som er en del av World Rugby Sevens Series.  
Sevens har blitt populært i land hvor de ikke har så gode lag i 15-manns rugby union som Hongkong, Singapore og Dubai.  Flere land som ikke er topp-seeded i 15-manns rugby er blant de 15 kjernelagene i sevens som deltar i alle rundene av World Series.  Dette er Fiji, Samoa, Kenya, USA, Canada, Portugal og Japan.


== Større turneringer ==


=== World Rugby Sevens Series ===
Denne turneringen består av 10 runder i 10 forskjellige land hvor vinneren avgjøres med et poeng-basert system hvor lagene får poeng fra hver av de 10 turneringene.  Det mest dominerende landet er New Zealand som per 2016 har vunnet 12 av 16 turneringer for menn og vant de to første turneringer for kvinner.


=== Sommer-OL ===
I 2009 ble det bestemt at sevens skal bli inkludert i OL i 2016 og 2020 hvor 12 land skal delta.  For utdypende artikkel; se Sjumannsrugby under Sommer-OL 2016.


=== Rugby World Cup Sevens ===
VM i sevens arrangeres hvert fjerde år og ble arrangert i 1993 for første gang med England som vinnere.  Mesterskapet blir forskjøvet med ett år etter sevens ble med i sommer-OL og vil blir arrangert mellom hvert OL, dvs 2018, 2022 osv.


== Referanser ==


== Eksterne lenker ==
(en) Hjemmsiden til sevens hos det internasjonale rugbyforbundet
(en) Hjemmesiden til World Rugby Sevens
(en) Hjemmesiden til Hongkong Sevens
(en) Hjemmesiden til Premiership Rugby 7s
(en) Oversikt for kvalifisering til OL